روسیانین ساوونما ناظیری سرگئی شویگو طالبانین افغانیستانین اؤزبکیستان و تاجیکیستان سرحدلرینی نظارته آلدیغینی سؤیله‌دی.
پایتاخت موسکوانین سولنچنوگورسک شهرینده تشکیل ائدیلن فورومدا افغانیستان‌-داکی وضعیتله باغلی دانیشان سریگی شویگو دئییب: "طالبان ایرلیلییر. افغانیستانین اؤزبکیستان و تاجیکیستان سرحدی طالبانین ایداره‌سینه کئچیب. طالبان قندوز ویلایتینی اله کئچیریب کی، بورا اولدوقجا بؤیوک و جدی بیر مرکزدیر.
افغانیستان-‌دان نارکوتیک قاچاقچی‌لاری و ترورچولارین تاجیکیستان، قیرغیزیستان و اؤزبکیستان اوزریندن روسیایا سیزماسی کیمی تهدیدلر وار. کولکتیو تهلوکه‌سیزلیک راضیلاشماسی تشکیلاتی اؤلکه‌لری بونا قارشی حاضیرلیق‌لی اولما‌لی‌دیر.
طالبان باشچی‌لاری بؤلگه‌لره هوجوم ائدرکن هر هانسی بیر داغیدیجی حمله ائتمه‌یه‌جگینی سؤیله‌سه ده، تاجیکیستان و اؤزبکیستان حربی قوه‌لری‌نین باش وئره بیله‌جک تخریبات‌لارا حاضیرلیق‌لی اولماسی بیزیم اوچون حدیندن آرتیق درجه‌ده اهمیت‌لی‌دیر. البته، بونون اوچون بیز الیمیزدن گلنی ائدیریک.
روسیا، تاجیکیستان و اؤزبکیستان عسگرلری افغانیستان سرحدی‌نین یاخینلیغیندا اورتاق حربی مانور حیاتا کئچیریر. بو حربی تعلیم‌لر دایانما‌دان آردیجیل تشکیل ائدیله‌جک.
قئید ائدک کی: روسیانین تاجیکیستان و قیرغیزیستاندا حربی بازا‌لاری وار."
